
Parlamentul  României

Camera  Deputaţilor

Comisia pentru industrii si servicii
Bucureşti, 21.11.2013                             Nr.4c-3/469/2013



AVIZ

la proiectul de Lege pentru modificarea şi completarea art.10 din Legea nr.458/2002 privind calitatea apei potabile


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru aviz care va fi transmis Comisiei pentru sănătate şi familie, cu proiectul de Lege pentru modificarea şi completarea art.10 din Legea nr.458/2002 privind calitatea apei potabile, transmis cu adresa nr.P.L.x451 din 11 noiembrie 2013, înregistrată sub nr.4c-3/469 din 12 noiembrie 2013.


Proiectul de lege are ca obiect de reglementare modificarea şi completarea art.10 din Legea nr.458/2002 privind calitatea apei potabile, în sensul că apa potabilă îmbuteliată în sticle sau alte recipiente să fie pusă în consum cu respectarea prevederilor privind ambalarea şi etichetarea produselor alimentare şi cu obligaţia înscrierii pe etichetă a conţinutului de nitraţi şi nitriţi, exprimat în mg/l.


Consiliul Legislativ a avizat negativ propunerea legislativă cu avizul nr.429/22.05.2013, cu observaţii şi propuneri care au fost însuşite parţial de Senat.                                      


Propunerea legislativă a fost aprobată de Senat în şedinţa din 6.11.2013.                                              

Membrii comisiei au dezbătut proiectul de lege în şedinţa din 20.11.2013. 

În urma dezbaterilor, membrii comisiei au hotărât cu majoritate de voturi, să avizeze favorabil proiectul de Lege pentru modificarea şi completarea art.10 din Legea nr.458/2002 privind calitatea apei potabile, cu amendamente admise prevăzute în anexă.

Prin obiectul şi conţinutul său, proiectul de lege face parte din categoria legilor ordinare.

Potrivit art.75 alin. (1) din Constituţia României, republicată, Camera Deputaţilor este Cameră decizională.


PREŞEDINTE,

Iulian Iancu

Consilier parlamentar,

Dr.Fiz.Maria Cristina Bălănescu
ANEXA

A M E N D A M E N T E     A D M I S E

la proiectul de Lege pentru modificarea şi completarea art.10 din Legea nr.458/2002 privind calitatea apei potabile
	Nr.
crt.
	Text 

Legea nr.458/2002 privind calitatea apei potabile, republicată

	Text Senat

Proiect de Lege pentru modificarea şi completarea art.10 din Legea nr.458/2002 privind calitatea apei potabile 
	Amendamente propuse/Autor


	Motivare


	0
	1
	2
	3
	4

	1.
	Art. 10 (1) Nici o substanţă sau material utilizat în instalaţiile de producere, distribuţie, îmbuteliere, transport sau stocare a apei potabile nu trebuie să se regăsească în concentraţii mai mari decât este necesar scopului pentru care a fost utilizat şi nu trebuie să lase în apa potabilă, direct sau indirect, compuşi ori impurităţi care să diminueze protecţia sănătăţii.
(2) Ministerul Sănătăţii şi Familiei şi Ministerul Industriei şi Resurselor vor elabora, în termen de 180 de zile de la data publicării prezentei legi în Monitorul Oficial al României, Partea I, norme privind testarea materialelor şi substanţelor care vin în contact cu apa potabilă.
(3) Ministerul Sănătăţii şi Familiei va elabora în termen de 90 de zile de la publicarea prezentei legi în Monitorul Oficial al României, Partea I, procedura de autorizare sanitară a instalaţiilor de îmbuteliere a apei potabile în sticle sau alte recipiente.
(4) Punerea în consum a apei potabile îmbuteliate în sticle sau în alte recipiente se face cu respectarea prevederilor legale privind ambalarea şi etichetarea produselor alimentare.
Art. 3 (1) Dispoziţiile prezentei legi nu se aplică următoarelor tipuri de ape:
a) apelor naturale minerale, recunoscute ca atare de către autorităţile competente, în conformitate cu legislaţia în vigoare;
	Articol I: Articolul 10 din Legea nr.458/2002 privind calitatea apei potabile, republicată în Monitorul Oficial al României, Partea I, nr.875 din 12 decembrie 2011, se modifică şi se completează după cum urmează:

1. La articolul 10, alineatul (4) va avea următorul cuprins:

“(4) Punerea în consum a apei potabile îmbuteliate în sticle sau în alte recipiente se face cu respectarea prevederilor legale privind ambalarea şi etichetarea produselor alimentare, cu obligaţia înscrierii pe etichetă a conţinutului de nitraţi şi nitriţi, exprimat în mg/l.”

2. La articolul 10, după alineatul (4) se introduce un nou alineat, alin.(41), cu următorul cuprins:

“(41) Prin excepţie de la prevederile art.3 alin.(1) lit.(a), obligaţia prevăzută la alin.(4) se aplică şi pentru apele naturale minerale.” 
	Articol I: Articolul 10 din Legea nr.458/2002 privind calitatea apei potabile, republicată în Monitorul Oficial al României, Partea I, nr.875 din 12 decembrie 2011, se modifică şi se completează după cum urmează:

1. La articolul 10, alineatul (4) va avea următorul cuprins:

“(4) Punerea în consum a apei potabile îmbuteliate în sticle sau în alte recipiente se face cu respectarea prevederilor legale privind ambalarea şi etichetarea în mod vizibil a produselor alimentare, cu obligaţia înscrierii pe etichetă a conţinutului maxim de nitraţi şi nitriţi, exprimat în mg/l.”

Dep. Iulian Iancu -

Grup parlamentar PSD

Nemodificat. 


	

	2.
	
	Art.II Prezenta lege intră în vigoare la data comunicării deciziei Comisiei Europene de notificare prevăzută în  Directiva 98/34/CE privind calitatea apei destinate consumului uman.


	Art.II Prezenta lege intră în vigoare la data comunicării deciziei Comisiei Europene de notificare prevăzută în  Directiva 98/83/CE a Consiliului din 3 noiembrie 1998 privind calitatea apei destinate consumului uman.

	Pentru redactarea corectă a titlului directivei.


PREŞEDINTE,

Iulian Iancu

Consilier parlamentar,

Dr.Fiz.Maria Cristina Bălănescu

